Attila

Attila er en version af det klassiske brætspil Risk. På den første skærm skal du klikke Safe Code for at komme i gang. Når spillet starter, bliver du mødt med en række valg. Du kan kun spille det spil, der hedder World, men du kan vælge, om der skal være to, tre eller fire spillere, og hvor mange af dem der skal styres af computeren. Ved at klikke på et af flagene kan du ændre det. Vælg, hvilken spiller du vil styre, om de indledende troppers placeringer skal bestemmes af dig eller automatisk af computeren, og klik O.K.

Når det bliver din tur, er det første, du skal gøre, at placere dine forstærkninger. Indtast det antal, du vil placere, klik O.K. og derefter på det af dine lande, hvor tropperne skal indsættes. Når du har placeret dine tropper, kan du vælge at angribe eller lade være. Vælger du at angribe, bliver du bedt om at klikke på det land, du vil angribe fra, og derefter på det land, du vil angribe. De to lande skal ligge ved siden af hinanden. Nu bliver du bedt om at indtaste, hvor stor en styrke der skal deltage i angrebet, og når du har klikket O.K., er krigen i gang. Vinder du slaget, kan du rykke tropper ind i det nyvundne land. Efter et angreb kan du vælge at angribe igen. I hver runde får du et kort, hvis du har vundet et angreb. Disse kort kan senere omveksles til nye styrker. Når dine angreb er slut, kan du overføre tropper mellem tilstødende områder, der er under din kontrol. Når du er færdig med troppetransporterne, afsluttes din tur, og de andre spillere gennemgår de samme faser.

Du modtager forstærkninger i forhold til, hvor mange lande du besidder, og har du kontrollen over en hel verdensdel, giver det bonus. Australien er en særdeles god verdensdel at starte med, for den kan kun angribes fra Thailand. Spillet er slut, når du enten har erobret verden eller mistet alle dine besiddelser.

Attila afsluttes ved at vælge punktet Quit Program fra menubjælkens punkt Game.